钦定古今图书集成/明伦汇编/氏族典/第043卷 > 《廖用贤尚友录》 > 时全
## 钦定古今图书集成/明伦汇编/氏族典/第043卷 > 《廖用贤尚友录》 > 时全

按《金史时青传》，“青与叔父全俱为红袄贼，承赦来降。
兴定初，全为行枢密院经历官。二年冬，青告全将叛
入宋，全秘之。顷之，青入宋。五年，袭破泗州西城，提控
王禄遇害。是时，全为同签枢密院事，诏督泗州兵取
西城。全至泗州，获红袄贼一人，诘问之，乃知青为宋
京东钤辖，袭破西城，全颇喜，乃杀其人以灭口。元光”
元年，全与元帅左监军讹可节制三路军马伐宋。全
渡淮，获生口，言“青受宋诏，与全兵相拒”，全匿其事。五
月，兵还，距淮二十里。诸将将渡，全矫称密诏，“诸军且
留收淮南麦。”遂下令人获麦三石以给军。众惑之，讹
可及诸将佐劝之，不听。留三日，大雨。明日，淮水暴涨，
乃为桥渡军。宋兵袭之，军遂败绩，桥坏，全以轻舟先
济，士卒皆覆没。宣宗乃下诏诛之。